Raka mas kelas tiga ingkang kula tresnani, kula dherek bingah, bombong saha mongkog dene panjenengan sedaya sampun kasil medal saking pawiyatan punika kanthi nganthongi Tandha Tamat Belajar. Kula boten kewagang nggondheli anggen panjenengan badhe nglajengaken wonten ing pawiyatan ingkang langkung inggil. Kula minangka wakil saking kelas setunggal lan kalih ngaturaken gunging panuwun, dene raka kelas tiga sampun ikhlas paring pitedah saha bimbingan ingkang boten sakedhik paedahipun. Kula boten saged atur lelintu punapa-punapa, namung ngaturaken puja pangastuti dhumateng Pangeran, mugi-mugi panjenengan antuk piwales ingkang langkung murwat saking Gusti Ingkang Maha Agung. Mugi-mugi ingkang badhe nerusaken dhateng pawiyatan ingkang inggil sageda katampi, ingkang badhe nyambut damel mugiya dipun gancaraken dening Gusti Ingkang Murbeng Gesang.